Ingenieurstudente aan die Noordwes-Universiteit (NWU) pak vanjaar ’n groot bul by die horings en sal in Oktober vanjaar skouers skuur met die groot name in sonenergie wanneer hulle in die Bridgestone wêreld- Solar-uitdaging in Australië meeding.
Na die NWU se suksesse tydens hulle deelname in die plaaslike Sasol Solar uitdagings in 2012 en 2014, het die span besluit om ’n beter en vinniger voertuig wat deur sonenergie aangedryf word, te bou. Die eerste kompetisie waarin die NWU meegeding het, het oor meer as 5 000 km gestrek waar dié span saam met die Tokai-universiteit in Japan gesamentlik koning gekraai het.
Daar is drie klasse waarin meegeding kan word. Die NWU-span sal vanjaar in die “Challenger-”klas deelneem wat kennelik die uitdagendste klas is. Volgens Helberg gaan dit hier oor die voertuig se spoed en effektiwiteit. Hy sê tradisioneel voltooi slegs ’n derde van alle deelnemers hierdie afstand in die toegelate tyd.
Die NWU-span bestaan uit studente, dosente, ’n media-afdeling en ’n oudstudent waarvan slegs ’n handjievol die geleentheid het om die resies in Australië mee te maak. Twee voorgraadse studente sal in beheer van onderskeidelik die elektriese en die meganiese aspekte wees. Twee meestersgraadstudente sal vir gevorderde elektriese stelsels verantwoordelik wees en sal ook as bestuurders van die voertuig optree. Twee dosente en ’n oudstudent sal met betrekking tot tegniese kwessies leiding neem. ’n Media-afdeling sal die span vergesel en seker maak die wêreld bly op hoogte van hulle vordering.
Wanneer die NWU se eerste sonkar met die nuwe een vergelyk word, kom die grootste verskil by die massa in. Die “Batmobiel”, soos die eerste voertuig in 2012 gedoop is, het meer as 300 kg geweeg. Die nuwe Sirius X25 – vernoem na die naaste ster aan die aarde se sonnestelsel en wat 25 keer skerper as die son skyn – se oppervlakte is groter as sy voorganger en weeg ’n skrale 185 kg.
Spanne sal in die aande langs die pad aftrek waar hulle tente kan opslaan en kos maak voordat hulle weer die volgende oggend vir die volgende skof sal wegspring. ’n Resiesbeampte en ’n mediese noodhulppersoon sal elke span tydens die resies vergesel.
“Met die bou van hierdie voertuig, bewys ons dat alle persoonlike energiebehoeftes deur hernubare energie vervul kan word, self moontlik jou vervoerbehoeftes. Hier wys ons dat dit moontlik is, maar omdat dié nuwerwetse komponente nog nie op massaskaal geproduseer word nie, kan nie almal dit bekostig nie. Hierdie is ’n poging om dit om te draai. Dié tegnologie skep die visie van onafhanklikheid – om nie meer aan ’n netwerk gekoppel te wees nie. Dit is omgewingsvriendelike energie, gratis en verniet!”